CELEX: 32021D0027
Language: et
Date: 2021-01-07 00:00:00
Title: Komisjoni rakendusotsus (EL) 2021/27, 7. jaanuar 2021, taotluse kohta registreerida Euroopa kodanikualgatus „Kodanikuühiskonna algatus massilise biomeetrilise jälgimise keelustamiseks“ (teatavaks tehtud numbri C(2021) 32 all) (Ainult ingliskeelne tekst on autentne)

15.1.2021   
               
               
                  ET
               
               
                  Euroopa Liidu Teataja
               
               
                  L 13/1
               
            
         KOMISJONI RAKENDUSOTSUS (EL) 2021/27,
         7. jaanuar 2021,
         taotluse kohta registreerida Euroopa kodanikualgatus „Kodanikuühiskonna algatus massilise biomeetrilise jälgimise keelustamiseks“
         
            
               (teatavaks tehtud numbri C(2021) 32 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 (1) Euroopa kodanikualgatuse kohta, eriti selle artiklit 6,
         ning arvestades järgmist:
         
                     (1)
                  
                  
                     Taotlus registreerida Euroopa kodanikualgatus „Kodanikuühiskonna algatus massilise biomeetrilise jälgimise keelustamiseks“ esitati komisjonile 15. oktoobril 2020. 11. novembril 2020 teavitas komisjon korraldajate rühma oma hinnangust, (2) et algatust ei saa täies ulatuses registreerida, sest mõned selles kavandatud meetmed ei vasta määruse (EL) 2019/788 artikli 6 lõike 3 punktis c sätestatud nõudele. Komisjonil paluti võtta vastu komisjoni soovitus, algatada rikkumismenetlused ja viia läbi põhjalik uuring, samal ajal kui komisjonilt saab nõuda üksnes määruse kohaste liidu õigusaktide ettepanekute esitamist.
                  
               
                     (2)
                  
                  
                     Selle tulemusena esitati komisjonile 7. detsembril 2020 algatuse muudetud versioon.
                  
               
                     (3)
                  
                  
                     Muudetud algatuse eesmärgid on järgmised: „Me kutsume Euroopa Komisjoni üles rangelt reguleerima biomeetriatehnoloogiate kasutamist, et vältida põhjendamatut sekkumist põhiõigustesse. Eelkõige palume komisjonil keelata nii seaduses kui ka praktikas biomeetriliste andmete valimatu või meelevaldse kasutamise, mis võib viia ebaseadusliku massilise jälgimiseni. Selliseid sekkuvaid süsteeme ei tohi välja töötada ega kasutada (isegi mitte katsetamise eesmärgil) ning neid ei tohiks kasutada ka avalik-õiguslikud või eraõiguslikud üksused, kui need võivad põhjustada tarbetut või ebaproportsionaalset sekkumist inimeste põhiõigustesse. Tõendid näitavad, et massiline biomeetriline jälgimine liikmesriikides ja ELi ametites on kaasa toonud ELi andmekaitsealaste õigusaktide rikkumise ja piiranud põhjendamatult inimeste õigusi, sealhulgas nende eraelu puutumatust, õigust sõnavabadusele, õigust meelt avaldada ja õigust mittediskrimineerimisele. Biomeetrilise jälgimise, profiilianalüüside tegemise ja prognoosimise laialdane kasutamine ohustab õigusriiki ja meie põhivabadusi. Seepärast kutsume käesolevas Euroopa kodanikualgatuses komisjoni üles esitama õigusakti ettepaneku, mis põhineb isikuandmete kaitse üldmääruses (3) ja õiguskaitsedirektiivis (4) sätestatud üldistel keeldudel ning austab neid täielikult tagamaks, et massiline biomeetriline jälgimine oleks ELi õigusega sõnaselgelt ja konkreetselt keelatud.“
                  
               
                     (4)
                  
                  
                     Lisas on esitatud täiendavad üksikasjad kodanikualgatuse teema, eesmärkide ja tausta kohta ning märgitakse, et avaliku sektori, liikmesriikide ja ELi õiguskaitseasutused ning eraõiguslikud üksused kasutavad avalikes kohtades viibivate inimeste tuvastamiseks või nende profiilianalüüsi tegemiseks järjest rohkem biomeetrilisi andmeid, mis kujutab endast „tarbetut ja ebaproportsionaalset sekkumist paljudesse põhiõigustesse, sealhulgas eraelu puutumatus ja andmekaitse“. Veel märgitakse lisas, et kuigi „kehtivas ELi õigusraamistikus on selgitatud [...], et biomeetriliste andmete kasutamine piirdub sellega, mis on rangelt vajalik taotletava õiguspärase eesmärgi saavutamiseks kooskõlas proportsionaalsuse põhimõttega [...], kohaldatakse nende üldpõhimõtete suhtes ulatuslikke erandeid“.
                  
               
                     (5)
                  
                  
                     Korraldajad esitasid täiendavat taustteavet oma ettepaneku kohta võtta vastu liidu õigusakt ja võimalikud kaasnevad meetmed ning samuti õigusakti eelnõu.
                  
               
                     (6)
                  
                  
                     Muudetud algatuses kutsutakse komisjoni üles esitama õigusakti ettepanek, et keelata biomeetriliste andmete valimatu kasutamine, mis võib viia massilise jälgimiseni. Nagu komisjon oma 11. novembri 2020. aasta hinnangus korraldajatele juba märkis, võiks see ettepanek põhineda aluslepingu artikli 16 lõikel 2 või artiklil 114 või mõlemal, sõltuvalt sellest, kas biomeetria kasutamine oleks keelatud või rangelt reguleeritud. Aluslepingu artikli 16 lõige 2 annab komisjonile õigusliku aluse teha ettepanekuid õigusaktide kohta, mis käsitlevad füüsiliste isikute kaitset seoses isikuandmete töötlemisega liidu institutsioonides, organites ja asutustes ning liikmesriikides liidu õiguse kohaldamisalasse kuuluva tegevuse puhul, samuti selliste andmete vaba liikumise eeskirju. Aluslepingu artikkel 114 annab komisjonile õigusliku aluse teha ettepanekuid liikmesriikide õigus- ja haldusnormide ühtlustamise meetmete kohta, mille eesmärk on siseturu rajamine ja selle toimimine.
                  
               
                     (7)
                  
                  
                     Nimetatud põhjustel ei jää ükski algatuse osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid, nagu on nõutud määruse (EL) 2019/788 artikli 6 lõike 3 punktis c.
                  
               
                     (8)
                  
                  
                     Algatuse lisas viidatakse neljale võimalikule kaasnevale meetmele. Kuna komisjonil ei paluta esitada liidu õigusakti ettepanekut ühegi nimetatud meetme kohta, ei vasta need määruse artikli 6 lõike 3 punktis c sätestatud tingimusele, et need saaks algatuse teemana registreerida. Seega ei kuulu need meetmed käesoleva registreerimisotsuse kohaldamisalasse. Kui komisjon peab aga asjakohaseks võtta vastu õigusakti ettepanek algatusega hõlmatud valdkonnas, võib ta kaaluda võimalust võtta selles ettepanekus arvesse ka mõnda neist meetmetest, nimelt vajadust anda liikmesriikidele juhiseid õigusakti sätete rakendamise kohta, andmekaitseasutuste kaasamist nende sätete kohaldamisse ning kõrgetasemelise tehisintellekti eksperdirühma eetikasuuniste sisu ja põhimõtteid (5).
                  
               
                     (9)
                  
                  
                     Korraldajate rühm on esitanud asjakohased tõendid selle kohta, et algatus vastab määruse (EL) 2019/788 artikli 5 lõigetes 1 ja 2 sätestatud nõuetele, ning ta on määranud kontaktisikud kooskõlas kõnealuse määruse artikli 5 lõike 3 esimese lõiguga.
                  
               
                     (10)
                  
                  
                     Kavandatud algatus ei ole ilmselgelt ebaõiglane, põhjendamatu ega pahatahtlik ega vastuolus Euroopa Liidu lepingu artiklis 2 sätestatud liidu väärtuste ja Euroopa Liidu põhiõiguste hartas sätestatud õigustega.
                  
               
                     (11)
                  
                  
                     Kokkuvõttes vastab algatus „Kodanikuühiskonna algatus massilise biomeetrilise jälgimise keelustamiseks“ kõigile määruse (EL) 2019/788 artikli 6 lõikes 3 sätestatud nõuetele ja tuleks seetõttu registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa kodanikualgatus „Kodanikuühiskonna algatus massilise biomeetrilise jälgimise keelustamiseks“ registreeritakse.
         
         
            Artikkel 2
            Käesolev otsus on adresseeritud Euroopa kodanikualgatuse „Kodanikuühiskonna algatus massilise biomeetrilise jälgimise keelustamiseks“ korraldajate rühmale, keda esindavad kontaktisikutena Diego Javier NARANJO BARROSO ja Riccardo COLUCCINI.
         
         
            Brüssel, 7. jaanuar 2021
            
               
                  Komisjoni nimel
               
               
                  asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.
         
            (2)  C(2020) 7869.
         
            (3)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (4)  Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (õiguskaitsedirektiiv) (ELT L 119, 4.5.2016, lk 89).
         
            (5)  https://ec.europa.eu/futurium/en/ai-alliance-consultation/guidelines